**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL LIETUVOS SPORTO DRAUGIJOS ,,ŽALGIRIS“ ATLEIDIMO NUO ŽEMĖS NUOMOS MOKESČIO MOKĖJIMO“ PROJEKTO**

 **1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma atleisti savivaldybės biudžeto sąskaita nuo

Valstybinės žemės nuomos mokesčio mokėjimo Lietuvos sporto draugiją „Žalgiris“ (kodas 290649150) (toliau – Draugija „Žalgiris“) už sporto reikmėms naudojamą 0,1310 ha valstybinės žemės sklypo, esančio adresu: Taikos pr. 70, Klaipėdoje, dalį.

Teikiamo sprendimo projekto tikslas – remti bei skatinti asmenis, investuojančius į viešosios sporto infrastruktūros kūrimą ir sporto renginių organizavimą, suteikiant valstybinės žemės nuomos mokesčio lengvatą už sporto reikmėms naudojamą valstybinė žemės sklypą.

 **2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas vadovaujantis Lietuvos Respublikos vietos savivaldos įstatymo, LR Vyriausybės nutarimo Nr. 1798 „Dėl nuomos mokesčio už valstybinę žemę“ ir Klaipėdos miesto savivaldybės tarybos 2015 m. gegužės 28 d. sprendimo Nr. T2-108 „ Dėl valstybinės žemės nuomos mokesčio lengvatų teikimo tvarkos aprašo patvirtinimo“ (toliau – Tvarka) nuostatomis.

Sprendimo projekto rengimo priežastys - gautas ir įvertintas mokesčio mokėtojo prašymas suteikti valstybinės žemės nuomos mokesčio lengvatą.

Draugija „Žalgiris“ prašymą suteikti žemės nuomos mokesčio lengvatą pateikė 2019 m. rugsėjo 18 d. Prašyme nurodoma, kad ne pelno siekianti organizacija - draugija „Žalgiris“, vaikų ir jaunimo bendrojo lavinimo ugdymo, sporto mokyklų vaikų ir jaunimo laisvalaikio funkcijų vykdymui, kūno kultūros ir sporto propagavimui iš Klaipėdos miesto savivaldybės įsigijo pastato dalį – sporto salę su pagalbinėmis patalpomis, adresu Taikos pr. 70, Klaipėdoje. Draugija „Žalgiris“ 2005 m. spalio 6 d. sudarė valstybinės žemės nuomos sutartį dėl valstybinės žemės sklypo, esančio adresu Taikos pr. 70, Klaipėdoje, dalies nuomos. Draugijos veikla – sportinė, lėšų šaltinis yra įvairių organizacijų skiriamos paramos lėšos, kurios naudojamos kūno kultūros ir sporto plėtrai šalyje. Savo veikla Draugija „Žalgiris“ remia profesionaliųjų ir kitų sporto šakų veiklą, organizuojant bendrus sporto renginius. Draugija „Žalgiris“ nurodė, kad yra sudariusi patalpų nuomos ir bendradarbiavimo sutartį su asociacija „Vakarų stalo teniso akademija“ dėl vaikų ir jaunimo užimtumo patalpose, adresu: Taikos pr. 70, Klaipėda, ir žemės nuomos mokesčio dalis už salę tenka šiai asociacijai. Šiuo metu Vakarų stalo teniso akademijoje sportuoja 100 vaikų. Vaikai nuolat dalyvauja Lietuvos moksleivių, jaunių čempionatuose. Akademija nurodė, kad nemokamas treniruotes po 2 val. kiekvieną dieną nuo pirmadienio iki penktadienio lanko 4 klasės moksleiviai iš pradinės mokyklos ,,Gilija“ ir daugiavaikių šeimų vaikai, o senjorams sudarytos sąlygos nemokamai sportuoti 2 kartus per savaitę. Klaipėdos stalo tenisininkai tęsia gražias tradicijas - trečius metus iš eilės ,,Vakarų stalo teniso akademija“ organizuoja didžiulį tarptautinį stalo teniso turnyrą ,,Klaipėda Open 2019“, varžybos vyksta tris dienas. Akademijoje ruošiasi sportininkai pasaulio veteranų stalo teniso čempionatui, kuris vyks kitų metų birželio mėnesį Prancūzijoje.

Lietuvos sporto draugiją „Žalgiris“ pateikė visus būtinus Klaipėdos miesto savivaldybės tarybos 2015 m. gegužės 28 d. sprendimu Nr. T2-108 patvirtintos Valstybinės žemės nuomos mokesčio lengvatų teikimo tvarkos apraše nurodytus dokumentus bei papildomą informaciją.

 **3. Kokių rezultatų laukiama.**

Šiuo sprendimu siekiama skatinti sportinę veiklą mieste ir sporto bazių kūrimą, suteikiant žemės nuomos mokesčio lengvatą už 2019 metus Lietuvos sporto draugiją „Žalgiris“, kurios nuomojamame valstybinės žemės sklype vykdoma sportinė veikla ir įkurta sporto bazė.

**4. Sprendimo projekto rengimo metu gauti specialistų vertinimai.**

 Klaipėdos miesto savivaldybės administracijos Sporto ir kūno kultūros skyrius 2019-10-22 Nr. VS-5424 pateikė išvadą, kad Draugija „Žalgiris“ atitinka Sporto organizacijai, siekiančiai gauti žemės nuomos mokesčio lengvatą, keliamus reikalavimus, t. y. plėtoja sporto šaką, įrengimai pritaikyti ir naudojami sportinei veiklai, patalpose vykdomas sistemingas vaikų sportinis ugdymas, sporto šakos varžybos. Minėtu adresu, sporto salėje, Lietuvos sporto draugija ,,Žalgiris“ nuo 2019 m. sudarė patalpų nuomos sutartį su asociacija ,,Vakarų stalo teniso akademija“ dėl vaikų ir jaunimo užimtumo, sporto bazėje vykdomos bendros teniso sporto ir laisvalaikio užimtumo programos bei sporto varžybos ir renginiai.

Apskaitos skyrius 2019-10-17 raštu Nr. VS-5336 informavo, kad Draugija ,,Žalgiris“ neturi valstybinės žemės nuomos mokesčio įsiskolinimo ir kitų finansinių įsipareigojimų Savivaldybės administracijai.

Nustatyta, kad Lietuvos sporto draugiją „Žalgiris“ atitinka nereikšmingos valstybės pagalbos gavėjui keliamus reikalavimus.

 **5. Išlaidų sąmatos, skaičiavimai, reikalingi pagrindimai ir paaiškinimai.**

Draugijos „Žalgiris“ sporto reikmėms naudojamo 0,1310 ha valstybinės žemės sklypo daliai Tarybos sprendimu nustatytas žemės nuomos mokesčio tarifas - rekreacinės ir komercinės paskirties žemei – 0,4 %, ­­už 2019 metus apskaičiuotas valstybinės žemės nuomos mokestis už sporto reikmėms naudojamą valstybinio žemės sklypo dalį sudaro 476,68Eur.

 **6. Lėšų poreikis sprendimo įgyvendinimui.**

 Nėra.

 **7. Galimos teigiamos ar neigiamos sprendimo priėmimo pasekmės.**

Klaipėdos miesto savivaldybė į biudžetą negautų 476,68 Eur. valstybinės žemės nuomos mokesčio pajamų už 2019 metus.

Teigiamos pasekmės – skatinimas investuojančius į viešosios sporto infrastruktūros kūrimą ir sporto renginių organizavimą.

PRIDEDAMA:

1. Lietuvos sporto draugijos „Žalgiris“ 2019 m. rugsėjo 18 d., prašymas, 2 lapai;

2. Sporto ir kūno kultūros skyriaus išvada, 1 lapas;

3. Apskaitos skyriaus raštas, 1 lapas;

4. Informacija apie nereikšmingą pagalbą, 1 lapas;

5. Žemės nuomos mokesčio už 2019 metus deklaracija, 1 lapas;

6. Valstybinės žemės nuomos sutartis Nr. N21/2005-0173, 2 lapai;

7. NŽT prie Žemės ūkio ministerijos Klaipėdos miesto žemėtvarkos skyriaus vedėjo 2011 m. balandžio 18 d. įsakymo Nr. 13 VĮ(14.13.2.)-146 , 1 priedas ,,Nuomojamų žemės sklypo dalių Taikos pr. 70, Klaipėdos mieste, vertės“, 1 lapas.

Mokesčių skyriaus vedėja Kristina Petraitienė